Document ID: 32010R1125

ΚΑΝΟΝΙΣΜΌΣ (ΕΕ) αριθ. 1125/2010 ΤΗΣ ΕΠΙΤΡΟΠΉΣ
της 3ης Δεκεμβρίου 2010
για τον καθορισμό των κέντρων παρέμβασης σιτηρών και την τροποποίηση του κανονισμού (ΕΚ) αριθ. 1173/2009
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 41, σε συνδυασμό με το άρθρο 4,
Εκτιμώντας τα ακόλουθα:
(1)
Το παράρτημα I του κανονισμού (ΕΚ) αριθ. 428/2008 της Επιτροπής, της 8ης Μαΐου 2008, περί καθορισμού των κέντρων παρεμβάσεως των σιτηρών (2), περιλαμβάνει τα κέντρα παρέμβασης για κάθε κράτος μέλος ανά είδος σιτηρού, με εξαίρεση το σκληρό σιτάρι.
(2)
Στο παράρτημα του κανονισμού (ΕΚ) αριθ. 1173/2009 της Επιτροπής (3) ορίζονται τα κέντρα παρέμβασης για τον σκληρό σίτο και το ρύζι που αναφέρονται στο άρθρο 2 του κανονισμού (ΕΚ) αριθ. 670/2009 της Επιτροπής (4).
(3)
Ο κανονισμός (ΕΕ) αριθ. 1272/2009 της Επιτροπής, της 11ης Δεκεμβρίου 2009, για τη θέσπιση κοινών λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά την αγορά και την πώληση γεωργικών προϊόντων από τη δημόσια παρέμβαση (5), καθορίζει τους όρους που πρέπει να τηρούνται, από την περίοδο εμπορίας 2010/2011, για τον καθορισμό και την έγκριση των κέντρων παρέμβασης σιτηρών και των αποθηκών τους. Μεταξύ των όρων αυτών, το άρθρο 3 παράγραφος 1 στοιχείο α) σημείο i) του εν λόγω κανονισμού προβλέπει ιδίως ότι κάθε κέντρο παρέμβασης σιτηρών πρέπει να έχει ελάχιστη χωρητικότητα αποθεματοποίησης 20 000 τόνων.
(4)
Από την 1η Ιουλίου 2010, ο κανονισμός (ΕΕ) αριθ. 1272/2009 καταργεί τον κανονισμό (ΕΚ) αριθ. 670/2009 όσον αφορά τα σιτηρά.
(5)
Από την 1η Ιουλίου 2010, τα κέντρα παρέμβασης σιτηρών που ορίζονται κατ’ εφαρμογή του άρθρου 41 του κανονισμού (ΕΚ) αριθ. 1234/2007 πρέπει να πληρούν τους όρους των άρθρων 2 και 3 του κανονισμού (ΕΕ) αριθ. 1272/2009. Είναι σκόπιμο, συνεπώς, να καταργηθεί ο κανονισμός (ΕΚ) αριθ. 428/2008 και να τροποποιηθεί ο κανονισμός (ΕΚ) αριθ. 1173/2009.
(6)
Σύμφωνα με το άρθρο 55 παράγραφος 1 του κανονισμού (ΕΕ) αριθ. 1272/2009, τα κράτη μέλη κοινοποίησαν στην Επιτροπή τον κατάλογο των κέντρων παρέμβασης για τον πραγματικό ορισμό τους και τον κατάλογο των αποθηκών των εν λόγω κέντρων, τα οποία έχουν εγκρίνει δεδομένου ότι πληρούν τους ελάχιστους όρους που απαιτούνται από την κοινοτική νομοθεσία. Στις περιπτώσεις που το επίπεδο παραγωγής σιτηρών είναι χαμηλό ή που από την αξιολόγηση δεν προκύπτουν περιοχές με πλεονάσματα σιτηρών και η παρέμβαση δεν χρησιμοποιήθηκε για μεγάλη χρονική περίοδο, ορισμένα κράτη μέλη δεν κοινοποίησαν κέντρα παρέμβασης σιτηρών.
(7)
Για να εξασφαλιστεί η ομαλή λειτουργία του καθεστώτος δημόσιας παρέμβασης, είναι σκόπιμο η Επιτροπή να ορίσει τα κέντρα παρέμβασης ανάλογα με τη γεωγραφική τους θέση και να δημοσιεύσει τον κατάλογο των αποθηκών των εν λόγω κέντρων, καθώς και όλες τις αναγκαίες πληροφορίες για τους επιχειρηματίες τους οποίους αφορά η δημόσια παρέμβαση.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα κέντρα παρέμβασης που αναφέρονται στο άρθρο 2 του κανονισμού (ΕΚ) αριθ. 1272/2009 ορίζονται στο παράρτημα του παρόντος κανονισμού.
Οι διευθύνσεις των αποθηκών κάθε κέντρου παρέμβασης και τα λεπτομερή στοιχεία για τις αποθήκες αυτές και τα κέντρα παρέμβασης δημοσιεύονται στο διαδίκτυο (6).
Άρθρο 2
Ο κανονισμός (ΕΚ) αριθ. 428/2008 καταργείται.
Το τμήμα Α του παραρτήματος του κανονισμού (ΕΚ) αριθ. 1173/2009 απαλείφεται.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 3 Δεκεμβρίου 2010.

Labels: 3
17
18